**APRIL, 2025**

**Beretning fra Dansk Neuropædagogisk Selskab 2025**

Et år er gået i foreningen med fokus på at finde aktuelle oplægsholdere med forskellige erfaringer, baggrunde og med et alsidigt neuropædagogisk perspektiv. Det er et spændende arbejde for bestyrelsen at følge med i, hvilken udvikling der sker på det neurofaglige område.

**Bestyrelsen**

Vi har i årets løb været meget glade for at være repræsenteret med 2 nye medlemmer i bestyrelsen fra Sjælland, der tager aktivt del i foreningens arbejde med nye ideer og tiltag. Det er godt for vores forening, at vores østlige landsdel igen er repræsenteret i bestyrelsen, sammen med 1 fynsk og 4 jyske bestyrelsesmedlemmer. Vi har gennem året primært holdt online møder for at spare penge og tid på kørsel tværs gennem landet, men vi har dog afholdt et fysisk heldagsmøde og har planer om endnu et møde – den 1. juli i Odense.

Bestyrelsens omdrejningspunkt er at sparre, erfaringsudveksle og planlægge landskonferencer og fyraftensmøder med et bredt neuro-fagligt indhold til voksne undervisere/behandlere indenfor det neuropædagogiske felt.

På driftssiden er vi meget optagede af hvordan vi kan booste foreningen i forhold til medlemsantal og deltagelse ved arrangementer. Vi har derfor valgt at sætte mere fokus på DaNS på sociale medier som FB og LinkedIn. Vi er også i proces med at forbedre foreningens hjemmeside – så den bliver mere tilgængelig. Overskuelighed og effektivitet i forhold til at håndtere det praktiske omkring kontingenter og tilmeldinger til foreningens arrangementer er vigtige prioriteter, som vi søger hjælp til at få løst.

DaNS bestyrelse har en flad struktur, hvor alle byder ind med det, de kan.

**Økonomi**

Til hjælp omkring sekretæropgaverne, har vi i årets løb fået revisorhjælp af Elmo Plougstrup, der hjælper foreningen med ind- og udmelding af medlemmer samt opkrævning af kontingent/fakturering, budgethåndtering m.m.   Vi er alle travlt optaget på vores respektive arbejdspladser og har derfor stor gavn af hjælp til det administrative i vores bestyrelsesarbejde.

**Landskonference 2024**

Veloverstået landskonference den 26. september med oplægsholder om formiddagen ved ergoterapeuterne Rikke Forslund og Malene Andreasen fra Center for Hjerneskade i København, der fortalte om: ”Hvordan vi kan afhjælpe sansemæssige udfordringer hos voksne borgere med neurologiske problematikker.”

Eftermiddagens program var: ” Intro til Craft-modellen via øvelser ” ved konsulenterne Anna Peulicke og Jenni Denise Hansen. Desuden hands on workshops med vikleprøver, linoleum statements, håbefugle, fabLab, tufting m.m.

En meget fin eftermiddag hvor teori og praksis gik fint hånd i hånd. Foreningen fik efterfølgende flere positive tilbagemeldinger, bl.a. med ønsket om at fastholde et indhold, der mere direkte kan inspirere vores praksis.

**Fyraftensmøderne 2025**

Fyraftensmøderne ligger fra i år 2025 i foråret og med dette nye tiltag, håber vi, at flere af vores medlemmer og andre interesserede vil komme til foreningens arrangementer.

Vi har i skrivende stund allerede afholdt fyraftensmøde i Vejle den 7. april med deltagelse af 30 fagpersoner.

Rikke Høst Danielsen underviser og guider os på disse fyraftensmøder til at forstå åndedrætsfunktionen og dets betydning i forhold til vores nervesystem. Med en øget bevidsthed på vores åndedræt lærer vi, med konkrete øvelser, hvordan vi kan påvirke vores autonome nervesystem og skabe en bedre balance i krop og sind.

Rikke Høst Danielsen er uddannet Audiologopæd, åndedrætsterapeut, certificeret TRE Provider (Tension and Trauma Releasing Exercises), Yin Yoga-, Yoga Nidra- og Qigong instruktør og kombinerer sine forskellige metoder og tilgange for at skabe ro i krop og sind og opnå frit flow af energi i kroppen.

Vi ser frem til at gentage succesen den 5. maj i Munkebo på Fyn og den 26. maj i Roskilde.

Arrangementerne er gratis.

**Om 2025 Landskonferencen**

Efter mange overvejelser, har vi besluttet at flytte vores Landskonference til efteråret, da vi oplever, at der er mange andre konferencer i foråret. Som noget nyt vil vi prøve at afholde den årlige Landskonference i en ny landsdel, for at tilgodese at vores medlemmer er bredt fordelt ud over hele landet. Derfor bliver næste Landskonference torsdag den 4. september 2025, hvor DaNS afholder Landskonferencen ved Cervello i Roskilde. Dette nye tiltag har vi talt meget om, og vi er spændte på at se om medlemsdeltagelsen ændre sig.

På årets Landskonference vil der være oplæg ved seniorforsker Kenneth Jay om nyeste hjernerystelsesforskning. Desuden oplæg af journalist Mads Ilsø om at være hjernerystelsesramt og med erfaringer i at være i behandlingsforløb i DK og i USA.

Dagens sidste oplæg er ved Bobby (Robert) Zachariae, Professor, dr. Med., cand. Psych., der vil tale om den sunde søvns betydning for mentalt og fysisk helbred.

Vi glæder os!

**Jubilæum 2026**

 I 2026 har selskabet **20-års jubilæum** og vi påtænker, at det skal fejres med et brag af en landskonference!

Der skal nogle store navne på plakaten og vi er i gang med brainstorming.

**Bestyrelsen**

Vi siger tak til de afgående bestyrelsesmedlemmer: Birgit Demant og Lone Bertram. Det har været en stor glæde at have jer i bestyrelsen – med jeres faglige og personlige kompetencer. Stor tak til jer og på gensyn derude ❤️